**Összefoglaló**

A Magyar Állatorvosok Világszervezete (World Organization of Hungarian Veterinarians) 1997-ben az anyaországban, és a világ más országaiban élő magyar állatorvosok által életre hívott szervezet.

Céljai között szerepel, többek között:

* a világ bármely táján élő magyar állatorvos kollégák szakmai és kulturális kapcsolatrendszerének kiépítése és fenntartása;
* a magyar állatorvosi hagyományok megőrzése és továbbfejlesztése,
* az állatorvosok társadalmi helyzetének, szellemi-anyagi megbecsülésének megismerése és javítása;
* az állatorvosi kar és tagjai érdekeinek védelme;
* a tagok kezdeményezésére szakmai és területi szervezetek létrehozása, céljaik megvalósításának segítése;
* a világban bárhol élő, magukat magyarnak valló állatorvosok név- és címjegyzékének összeállítása és naprakész vezetése;
* a magas színvonalú állatorvosképzés segítése a graduális és a posztgraduális képzés területén egyaránt;
* a hazai és a nemzetközi tapasztalatcsere megszervezése, a gyakornoki képzés további lehetőségeinek megteremtése, a fiatal kollégák pályakezdésének, tudományos és gyakorlati munkájának segítése;
* a magyar állatorvosok színvonalas szaksajtóval és információs anyaggal való ellátása.

A Magyar Állatorvosok Világszervezete a felsorolt célokat országhatárokra és állampolgárságra való tekintet nélkül, a meglevő állatorvos szervezetek és intézmények bevonásával és támogatásával, valamint a mindenkori politikai hatalomtól függetlenül törekszik megvalósítani.

Ebben az évben ismét a Kárpát-medence közepén, Magyarországon, Budapesten gyűltek össze a Világszervezet tagjai egy kétnapos konferenciára, ami egyben Tisztújító Közgyűlés is volt.

A konferencia első napját a MÁVSZ a Magyar Országos Állatorvos Egyesülettel közösen, az Országos Állatorvos Nap keretein belül tartotta meg.

A közel 500 főnyi hallgatóságot Prof. Dr. Sótonyi Péter az Állatorvostudományi Egyetem Rektora köszöntötte. Megnyitó beszédet tartott Dr. Szieberth István a MÁVSZ Elnöke, Dr. Oravecz Márton a NÉBIH Elnöke és Dr. Gönczi Gábor a Magyar Állatorvos Kamara Elnöke.

A rendezvényt jelenlétével megtisztelte Kelemen Hunor a Romániai Magyar Demokrata Szövetség Elnöke is.

A szakmai előadások sorát Dr. Gyuranecz Miklós nyitotta, aki a fertőző állatbetegségek kutatási lehetőségeiről beszélt. Különösen érdekes és aktuális volt Dr. Jerzsele Ákos előadása az antimikrobiális rezisztencia terjedéséről és leküzdésének lehetőségéről. Dr. Demjén Zsófia a jövő kihívásairól beszélt egyszerűen és érthetően előadásában, amelynek szintén nagy sikere volt. A program további részében állatorvostan hallgatók színes, rövid előadásokkal adtak számot arról, hogyan kapcsolódnak be az Egyetem kutatómunkájába. A rendezvény utolsó szakmai előadását Prof. Dr. Sótonyi Péter (alelnökünk névrokona), a Semmelweis Egyetem korábbi rektora, akadémikus tartotta, az embereken végzett különböző orvosbiológiai kutatásokról.

Az Országos Állatorvos Nap záró momentuma két megható és szívet melengető esemény volt.

### Illyés Ferenc a Világszervezet erdélyi tagja egy, az 1800-as évek elején íródott állatgyógyászati témájú könyv eredeti kéziratát, és egy székely zászlót adományozott a Hutÿra Ferenc Könyvtár, Levéltár és Múzeum részére.

### A résztvevők koszorúzással emlékeztek meg az 1956-os forradalom áldozatairól, Tatay Zoltánról és Bóna Zsigmondról.

### Délután kezdődött a Világszervezet 6. Tisztújító Közgyűlése, melynek keretein belül Dr. Szieberth István értékelte az elmúlt 22 évet és leköszönt a szervezet elnöki posztjáról. A MÁVSZ alapszabálya szerint minden 20 tag után egy küldött delegálható és a küldöttek szavazhatnak. A Világszervezet taglétszáma alapján így 27 küldöttnek volt lehetősége az új vezetés megválasztására. A küldöttek egyhangúan választották meg Dr. Sziebert Gergelyt a Világszervezet Elnökének. A megválasztott elnök székfoglaló beszédében kitért a múltra és ígéretet tett, hogy a szervezet céljai nem változnak, és az eddig megkezdett utat nem hagyják el. Ezután megválasztásra került az elnökség további 9 tagja, és a számvizsgáló bizottság is.

### A nap zárásaként állófogadásra került sor a Vajdhunyadvárban. Az ünnepélyes eseményt a határon túliak nevében Berényi József a szlovákiai Magyar Közösség Pártjának elnökségi tagja köszöntötte, majd a résztvevők megtekinthették a Kalász Művészeti Iskola színvonalas műsorát.

### A konferencia 2. napja a szokásos módon két szekcióban teltházzal folytatódott.

### A nagyállatok iránt érdeklődők Dr. Bába András, Dr. Tóth Balázs, Dr. Bodó Gábor és Dr. Mikó Péter tolmácsolásában hallgathattak előadásokat lovas témákban. Dr. Balka Gyula a sertéseket érintő PRRS betegségről beszélt, míg Dr. Szelényi Zoltán a szaporodásbiológiai problémákat tárta a hallgatóság elé.

### A kedvtelésből tartott állatok szekciót Dr. Dunay Miklós nyitotta a kisállatok altatása című előadásával. Az előadásából kiderült, hogy milyen buktatókra kell odafigyelni az állatok altatásakor. Dr. Vass Andrea a saját praxisából hozott egy érdekes esetet a szemférgesség diagnosztizálásáról és kezeléséről. A kávészünet előtt Dr. Koltai Zsófia tartott egy dinamikus és kiválóan felépített előadást a gyakran elkövetett hibákról az onkológiai alapellátás során. A nap második felében egy felvidéki előadó, a Kassai Állatorvosi és Gyógyszerészeti Egyetem tanszékvezetője, Dr. Molnár Ladislav beszélt a madarak csonttöréseinek kezelési lehetőségeiről és a vadon élő állatok befogásáról és altatásáról. Saját eseteket mutatott be a hallgatóságnak. A befejező előadást Dr. Kiss Gergely tartotta az akut hasi szituációk ultrahangos jellemzőiről.

### A kétnapos nemzetközi konferencia közös ebéddel zárult.

### Köszönet a rendezvény támogatóinak, a szervezőknek, az előadóknak és legfőképpen a népes hallgatóságnak, akik jelenlétükkel végig megtisztelték a MÁVSZ rendezvényét.

### Sok sikert és eredményes munkát kívánunk a megválasztott elnöknek és az elnökség valamennyi tagjának.

### Az összefoglalót készítették:

Dr. Nagy Ferenc, küldött, Magyarországi Régió

Dr. Szelényi Zoltán, régióelnök, Magyarországi Régió

Dr. Pleva László, régióelnök, Szlovákiai Régió